Noumerleeën

D'Noumerleeë si Fielsformatiounen an der Klenger Lëtzebuerger Schwäiz, am Weste vun der Gemeng Fiels.

Op engem relativ klengen Areal gi se e gutt Bild vu quasi alle geologesch interessanten Aspekter vun der ganzer Sandsteeregioun aus der Klenger Lëtzebuerger Schwäiz. Et gëtt verschidde Schichte vun Oflagerungen a Spuere vun der Verwitterung ze gesinn, absënns d'Wabeverwitterung, déi u Beiewaben erënnert. Nieft de Schlëff, also enke Passagen duerch de Fiels, gëtt et och eng Rëtsch Hallefhiele wou ee nach gesäit, datt déi fréier benotzt goufen.

Um Flouer Alebuerg gëtt et Iwwerreschter vun enger réimescher Réckzuchsbuerg, déi zanter dem 14. September 2018 op der Lëscht vun den nationale Monumenter steet.

De Bësch an deem d'Noumerleeë leien, gouf duerch e groussherzoglecht Reglement vum 9. Juni 2021 zu engem Naturschutzgebitt vun allgemengem Intressi, dem Naturschutzgebitt Noumerleeën, ausgewisen.Règlement grand-ducal du 9 juin 2021 déclarant zone protégée d'intérêt national sous forme de réserve naturelle, la zone « Nommerlayen » sise sur les territoires des communes de Nommern et Larochette..

D'Noumerleeë sinn eng beléift Destinatioun fir Trëppeltier a kënnen iwwer den Auto-pédetre „Nommern 1“ oder den „Extra Tour A“ vum Mëllerdall Trail entdeckt ginn.

 Ursprong 
D'Noumerleeë sinn en Deel vun der nordwestlechter Cuesta vum Lëtzebuerger Sandsteen, déi an der Zäit vum Lias ofgelagert an duerno ofgedroe goufen. De Stufenhang geet géi iwwer déi hiwweleg Mergellandschaft an d'Luucht. De Mergel ass eng Mëschung aus Tounmineralien an Dolomit, deen an der Zäit vum Keuper – virun 210 bis 230 Millioune Joer – entstanen ass.

 Biller 

 Kuckt och 
 Geologie vu Lëtzebuerg
 Naturschutzgebitt Noumerleeën

 Literatur 
 Zwischen Mersch und Nommern. In: Luxemburger Wort, 1943. Jg., nº 307 (03.11.1943), S. 4.
 Kanton Mersch. In: Luxemburger Wort, 1948. Jg., nº 241/243 (28.08.1948), S. 4.
 Mersch, Gesicht einer Landschaft. Escher Tageblatt : 02.04.1949

 Um Spaweck 

 Private Video iwwer d'Noumerleeën op youtube
 Felsformation „Noumerleeën“ op www.visitluxembourg.com

Kategorie:Gemeng Fiels
Kategorie:Bekannt Plazen zu Lëtzebuerg
Kategorie:Geographie vu Lëtzebuerg